Statsrevisorerne har ret, når de i skarpe vendinger kritiserer rejsekortet, mener transportminister Magnus Heunicke (S). Men setuppet var forkert fra start af, og derfor endte det så galt, mener han.

- Jeg må sige, at jeg er fuldkommen enig i den grundlæggende kritik, der er af rejsekortsystemet. Det er jo et system, der har betydet rimelig mange problemer og også nogle økonomiske skandaler igennem historien, siger Magnus Heunicke til DR Nyheder.

Læs også : Skarp kritik af parter bag rejsekortet: Dårlig økonomi og ikke brugervenligt

På baggrund af en beretning fra Rigsrevisionen udtaler statsrevisorerne tirsdag skarp kritik af det allerede omstridte rejsekort, fordi økonomien har sejlet, brugervenligheden har været for dårlig, og der har manglet styring fra centralt hold.

Forkert setup

Selskabet Rejsekort A/S er ejet af DSB, Metroselskabet, Movia, Nordjyllands Trafikselskab, Midttrafik og Sydtrafik, og den konstruktion er hovedårsagen til alle problemerne, mener Magnus Heunicke.

- Alle de problemer, vi har haft med rejsekortet - både med brugervenligheden, men også med økonomien - viser med al tydelighed, at det har været et forkert setup, der har været med rejsekortet: Altså et landsdækkende system, som man overlader til lokale og regionale aktører. Det burde fra start af have været Transportministeriets opgave, siger Magnus Heunicke.

Læs også : VIDEO Statsrevisorernes kritik af rejsekortet: Listen blev ved og ved

Magnus Heunicke kalder beretningen fra statsrevisorerne for "et langt synderegister", men selv om det register også peger Transportministeriet, peger Magnus Heunicke videre på selskaberne bag Rejsekort A/S.

Chok over selskaberne

De havde nemlig ingen svar på problemerne, da han indkaldte dem til møde efter at være blevet minister.

- Det var lidt af et chok for mig, må jeg sige, fordi jeg havde regnet med, at de selskaber, som ejede rejsekortet, også var interesseret i at løse de helt fundamentale, økonomiske problemer, der er i rejsekortet. Men jeg kunne se, at det ikke kunne lykkes for dem, og derfor var jeg nødt til at sætte mig i spidsen for det arbejde, siger Magnus Heunicke.

Giver du statsrevisorerne ret i, at du og Transportministeriet reagerer for sent?

- Jeg reagerer et halvt år efter at være blevet minister, og der har vi haft endda noget samarbejde og nogle møder, hvor jeg så til sidst må konstatere: Vi kommer ikke længere. I er åbenbart ikke i stand til at løse det her problem. Og så skrider jeg ind i oktober måned, siger Magnus Heunicke.

I oktober 2014 bad Magnus Heunicke Trafikstyrelsen om at udarbejde et forslag til at rydde op i rejsekortets jungle af takster, og sidst på året kom en række forslag til ændringer af brugervenligheden. I år har han desuden lagt op til at tørre et trecifret million-underskud af på samtlige trafikselskaber i den kollektive trafik.